B. Bugár, podpredseda NR SR: (2001-09-17):
Nasledujúcim bodom je prvé čítanie o vládnom návrhu zákona, ktorým sa mení a dopĺňa zákon Národnej rady Slovenskej republiky č. 118/1996 Z. z. o ochrane vkladov a o zmene a doplnení niektorých zákonov v znení zákona č. 154/1999 Z. z. Vládny návrh zákona ste dostali ako tlač 1111. Návrh na pridelenie vládneho návrhu zákona máte v rozhodnutí predsedu Národnej rady pod č. 1246. Z poverenia vlády Slovenskej republiky tento návrh zákona uvedie ministerka financií Slovenskej republiky pani Brigita Schmögnerová. Nech sa páči, máte slovo. B. Schmögnerová, ministerka financií SR: Ďakujem pekne. Dovoľte mi, aby som vám z poverenia vlády predniesla návrh zákona, ktorým sa mení a dopĺňa zákon Slovenskej národnej rady č. 118/1996 Z. z o ochrane vkladov a o zmene a doplnení niektorých zákonov v znení zákona č. 154/1999 Z. z. Tento zákon sa predkladá na základe plánu legislatívnych úloh vlády na rok 2001. Jeho cieľom je ďalšia harmonizácia zákona o ochrane vkladov so smernicou Európskeho parlamentu a Rady Európskej únie č. 94/19 o systémoch ručenia vkladov v rámci harmonogramu implementácie systému ochrany bankových vkladov a skvalitnenie systému ochrany vkladov v Slovenskej republike. Sú v ňom premietnuté aj poznatky, skúsenosti a možnosti Fondu ochrany vkladov počas svojho štvorročného fungovania. V tejto súvislosti sa navrhuje, aby sa zákonná ochrana bankových vkladov rozšírila aj na bankové vklady niektorých druhov právnických osôb neziskového charakteru a fyzických osôb - podnikateľov. V závislosti od objemu finančných zdrojov naakumulovaných v systéme ochrany bankových vkladov na Slovensku sa zákonná ochrana bankových vkladov právnických osôb bude následne postupne čo najrýchlejšie rozširovať aj na bankové vklady ďalších druhov právnických osôb, aby aj z hľadiska okruhu chránených bankových vkladov právnických osôb bol slovenský zákon o ochrane vkladov plne zhodný so smernicou platnou v EÚ. Z tohto dôvodu sa navrhuje dňom, kedy sa stane Slovenská republika členom EÚ, ochrana vkladov ďalších právnických osôb podnikateľov. Ďalším okruhom, ktorý rieši predmetná novela zákona, je výška poskytovanej náhrady za nedostupný vklad. Cieľom je novelizácia doterajšieho zákona o ochrane vkladov tak, že odo dňa, ktorým sa Slovenská republika stane členom EÚ, sa aj v Slovenskej republike maximálna možná výška náhrady za nedostupné vklady jedného vkladateľa v jednej banke zvýši na 20 000 euro v prepočte na slovenské koruny. Zároveň sa navrhuje upraviť ustanovenie o výške poskytovanej náhrady tak, že vkladateľ bude mať nárok na náhradu len vo výške 90 percent hodnoty súčtu nedostupných vkladov jedného vkladateľa v jednej banke. Dôvodom pre túto úpravu sú poznatky z vyplácania náhrad za nedostupné vklady v doterajších troch bankách, na ktorých majetok už bol vyhlásený konkurz. Z poznatkov vyplýva, že podľa všetkého vo vedomí 100-percentnej ochrany vkladov do výšky 30-násobku priemernej mesačnej mzdy si mnohí vkladatelia ukladali svoje vklady práve do bánk, ktoré ponúkali najvyššie úroky, aj keď pritom boli tieto vklady značne rizikové. Okrem tohto, čo som už uviedla, v predloženom návrhu zákona sa má zabezpečiť i úprava, spresnenie viacerých ďalších ustanovení v doterajšom zákone o ochrane vkladov, ktoré sa týkajú ročného príspevku, mimoriadnych príspevkov bánk do Fondu na ochranu vkladov, pojmov, ustanovení o orgánoch Fondu na ochranu vkladov a tak ďalej. Deň účinnosti alebo nadobudnutia účinnosti sa predpokladá dňom 1. decembra 2001 s výnimkou dvoch ustanovení, ktoré majú nadobudnúť účinnosť až po začlenení Slovenskej republiky do EÚ. Vážená poslanecká snemovňa, dovoľte mi, aby som vás na základe predneseného požiadala o podporu uvedeného návrhu zákona. Ďakujem.